b'\n_START_ARTICLE_\nTutanchamono kapas\n_START_PARAGRAPH_\nTutanchamono kapas \xe2\x88\x92 Sen. Egipto faraono Tutanchamono (apie 1341\xe2\x88\x921323\xc2\xa0m. pr. m. e.) kapas Karali\xc5\xb3 sl\xc4\x97nyje (Nr. KV62). Atidarytas 1922\xc2\xa0m. vadovaujant brit\xc5\xb3 archeologui Hovardui Karteriui ir finansuojant kasin\xc4\x97jimus lordui Karnarvonui. Tutanchamono kapo atradimas tapo pasauline sensacija ir iki \xc5\xa1iol laikomas reik\xc5\xa1mingiausiu Senov\xc4\x97s Egipto archeologiniu radiniu.\n_START_SECTION_\nAtradimas\n_START_PARAGRAPH_\nXX a. prad\xc5\xbeioje Karali\xc5\xb3 sl\xc4\x97nis buvo laikomas i\xc5\xa1\xc5\xbevalgytu. Jame prie\xc5\xa1 tai dirbo apie 40 archeologini\xc5\xb3 grupi\xc5\xb3. Faraonas Tutanchamonas buvo \xc5\xbeinomas tik grupei specialist\xc5\xb3 ir apie j\xc4\xaf buvo \xc5\xbeinoma labai nedaug: kad jis vald\xc4\x97 ka\xc5\xbekuriuo metu tarp Echnatono ir Ramzio II. Jo statula buvo Kairo Egipto muziejuje ir Karnake buvo i\xc5\xa1lik\xc4\x99 jo saul\xc4\x97s valties reljefo fragmentai. Vieno valdininko kape buvo pamin\xc4\x97ta, kad Tutanchamonui duokl\xc4\x99 mok\xc4\x97jo kai kurios gentys i\xc5\xa1 Sirijos ir Sudano. 1907\xc2\xa0m. archeologas \xc5\xbdor\xc5\xbeas Legrenas rado akmenin\xc4\x99 stel\xc4\x85 Karnake, kurioje minimas Tutanchamonas, atstat\xc4\x99s sugriautas \xc5\xa1ventyklas ir atgaivin\xc4\x99s apleist\xc4\x85 \xc5\xbeem\xc4\x99. I\xc5\xa1 to sek\xc4\x97 i\xc5\xa1vada, kad Tutanchamonas vald\xc4\x97 i\xc5\xa1kart po \xe2\x80\x9eeretiko\xe2\x80\x9c Echnatono._NEWLINE_Lordas Karnarvonas (1866\xe2\x88\x921923) buvo pasiturintis brit\xc5\xb3 aristokratas, \xc5\xbeemvaldys. 1906\xc2\xa0m. jis i\xc5\xa1sir\xc5\xabpino koncesij\xc4\x85 kasin\xc4\x97ti kalvose prie T\xc4\x97b\xc5\xb3, pasak jo, \xe2\x80\x9ekad tur\xc4\x97t\xc5\xb3, k\xc4\x85 veikti\xe2\x80\x9c. Per sezon\xc4\x85 kasin\xc4\x97jant buvo rasta tik viena mumifikuota kat\xc4\x97 ir lordas suprato, kad jam reikia pagalbininko, specialisto egiptologijos srityje. Tokiu tapo Hovardas Karteris (1874\xe2\x88\x921939). Jis tuo metu buvo beveik ne\xc5\xbeinomas ir karjer\xc4\x85 prad\xc4\x97jo b\xc5\xabdamas asistentu archeologin\xc4\x97je grup\xc4\x97je, jis tap\xc4\x97 akvareles pagal kap\xc5\xb3 pie\xc5\xa1inius (\xc5\xa1i\xc5\xb3 akvareli\xc5\xb3 yra Metropoliteno muziejuje). 1899\xc2\xa0m. tapo Auk\xc5\xa1tutinio Egipto ir Nubijos senov\xc4\x97s monument\xc5\xb3 inspektoriumi, bendradarbiavo su JAV milijonieriumi, kasin\xc4\x97jim\xc5\xb3 finansuotoju Teodoru M. Deivisu. 1903\xc2\xa0m. H. Karteris buvo atleistas i\xc5\xa1 tarnybos ir iki 1907\xc2\xa0m. susitikimo su lordu Karnarvonu vos pragyveno dirbdamas gidu ir pardavin\xc4\x97damas akvareles. H. Karteris tik\xc4\x97jo, kad Karali\xc5\xb3 sl\xc4\x97nyje vis dar yra nerastas Tutanchamono kapas. Tuo metu kasin\xc4\x97jimus sl\xc4\x97nyje vykd\xc4\x97 Teodoro M. Deiviso finansuojami archeologai ir H. Karteris su lordu Karnarvonu dirbo kitose Egipto vietov\xc4\x97se, tik be dideli\xc5\xb3 rezultat\xc5\xb3. 1914\xc2\xa0m. T. M. Deivisas neprat\xc4\x99s\xc4\x97 koncesijos kasin\xc4\x97jimams Karali\xc5\xb3 sl\xc4\x97nyje ir j\xc4\x85 nupirko lordas Karnarvonas. Koncesija buvo i\xc5\xa1duota 1915\xc2\xa0m._NEWLINE_H. Karteris kasin\xc4\x97jimams numat\xc4\x97 trikamp\xc4\xaf plot\xc4\x85 tarp faraon\xc5\xb3 Ramzio II, Merneptacho ir Ramzio VI kap\xc5\xb3. \xc5\xa0is plotas u\xc5\xbe\xc4\x97m\xc4\x97 apie 2,5 akro. Kasin\xc4\x97jimai buvo prad\xc4\x97ti 1917\xc2\xa0m. gruod\xc4\xaf prie Ramzio VI kapo \xc4\xaf\xc4\x97jimo, kur greitu laiku buvo aptikti senov\xc4\x97s darbinink\xc5\xb3 lu\xc5\xa1neli\xc5\xb3 pamatai ant statybini\xc5\xb3 akmen\xc5\xb3. \xc5\xa0i\xc5\xb3 akmen\xc5\xb3 buvimas buvo ai\xc5\xa1kus po\xc5\xbeymis, kad galb\xc5\xabt netoliese yra kapas, ta\xc4\x8diau kasin\xc4\x97jim\xc5\xb3 H. Karteris toje vietoje neprat\xc4\x99s\xc4\x97. Pasak jo, \xc5\xa1is sprendimas buvo \xc4\xaftakotas \xc5\xbeiemos sezono, nes daugelis turist\xc5\xb3 nor\xc4\x97jo pamatyti Ramzio VI kap\xc4\x85 ir j\xc4\xaf b\xc5\xabt\xc5\xb3 tek\xc4\x99 u\xc5\xbedaryti. Antr\xc4\x85j\xc4\xaf sezon\xc4\x85 1918\xc2\xa0m. buvo rasta trylika alebastrini\xc5\xb3 vaz\xc5\xb3 su Ramzio II ir Merneptacho vardais. Sek\xc4\x99 trys kiti sezonai buvo visi\xc5\xa1kai bevaisiai. 1921\xc2\xa0m. angl\xc5\xb3 svaro vert\xc4\x97 smuko, lordas Karnarvonas 1922\xc2\xa0m. jau nor\xc4\x97jo nutraukti finansavim\xc4\x85, ta\xc4\x8diau H. Karteris buvo ry\xc5\xbetingas ir po jo tvirtinimo, kad jis pats finansuos kasin\xc4\x97jimus, lordas sutiko dar vieneriems metams prat\xc4\x99sti finansavim\xc4\x85. Juos paskatino \xc5\xbeinia i\xc5\xa1 Metropoliteno meno muziejaus Niujorke, kur egiptologas Herbertas Vinlokas i\xc5\xa1tyr\xc4\x97 Teodoro M. Deiviso radinius i\xc5\xa1 Karali\xc5\xb3 sl\xc4\x97nio ir rado tiek Tutanchamono, tiek jo nekropolio antspaud\xc5\xb3. Tai buvo tikras \xc4\xafrodymas, kad Tutanchamonas palaidotas Karali\xc5\xb3 sl\xc4\x97nyje. H. Vinlokas taip pat nustat\xc4\x97 mumifikavimo med\xc5\xbeiag\xc5\xb3 liku\xc4\x8dius ir tai, kad kai kurie indai buvo kapo baigimo puotos reikmenys, v\xc4\x97liau i\xc5\xa1ne\xc5\xa1ti ir u\xc5\xbekasti duob\xc4\x97je u\xc5\xbe kapo rib\xc5\xb3._NEWLINE_1922\xc2\xa0m. lapkri\xc4\x8dio 1 d. H. Karteris prad\xc4\x97jo \xc5\xa1e\xc5\xa1t\xc4\x85 kasin\xc4\x97jim\xc5\xb3 sezon\xc4\x85 toje pa\xc4\x8dioje vietoje, kur prie\xc5\xa1 penkis metus buvo rasti senov\xc4\x97s darbinink\xc5\xb3 lu\xc5\xa1neli\xc5\xb3 pamatai. Lapkri\xc4\x8dio 4 d. kas\xc4\x97jai u\xc5\xbetiko pirm\xc4\x85j\xc4\xaf uoloje i\xc5\xa1kirst\xc4\x85 laiptel\xc4\xaf. Prat\xc4\x99sus kasim\xc4\x85 buvo rastos u\xc5\xbeanstpauduotos durys. Buvo ai\xc5\xa1ku, kad \xc4\xaf \xc5\xa1\xc4\xaf kap\xc4\x85 ne\xc4\xaf\xc5\xbeengta nuo 12-os Egipto dinastijos laik\xc5\xb3 prie\xc5\xa1 3000 met\xc5\xb3, bet kapas ai\xc5\xa1kiai buvo per ma\xc5\xbeas faraonui. H. Karteris liep\xc4\x97 u\xc5\xbeversti \xc4\xaf\xc4\x97jim\xc4\x85 ir lapkri\xc4\x8dio 6 d. lai\xc5\xa1ke prane\xc5\xa1\xc4\x97 lordui Karnarvonui apie atradim\xc4\x85 \xc4\xaf Anglij\xc4\x85. Atrastas kapas populiariai buvo pramintas \xe2\x80\x9eAuksinio pauk\xc5\xa1\xc4\x8dio kapu\xe2\x80\x9c. H. Karteris laik\xc4\x97 auksin\xc4\x99 kanar\xc4\x97l\xc4\x99 namuose ir buvo pa\xc5\xa1iepiamas darbinink\xc5\xb3, kad pauk\xc5\xa1tis jam rodo, kur kasti. Vien\xc4\x85 dien\xc4\x85 kanar\xc4\x97l\xc4\x97 buvo rasta praryta \xc4\xaf\xc5\xa1liau\xc5\xbeiusios kobros. Kobra buvo senov\xc4\x97s faraon\xc5\xb3 vald\xc5\xbeios simbolis ir kilo gandai, kad taip faraonas ker\xc5\xa1ija u\xc5\xbe tariamai kanar\xc4\x97l\xc4\x97s H. Karteriui parodyt\xc4\x85 kap\xc4\x85. Lordui Karnarvonui mirus sekan\xc4\x8diais metais pasklido gandai ir buvo sukurta legenda apie \xe2\x80\x9efaraono prakeikim\xc4\x85\xe2\x80\x9c._NEWLINE_1922\xc2\xa0m. lapkri\xc4\x8dio 24 d. buvo nuvalytas visas sm\xc4\x97lis nuo kapo laipteli\xc5\xb3 ir ant dur\xc5\xb3 rastas Tutanchamono antspaudas. Atidarius duris buvo rastas \xc5\xbeem\xc4\x97jantis pra\xc4\x97jimas be laipt\xc5\xb3, visas u\xc5\xbepildytas skaldos ir dulki\xc5\xb3 mi\xc5\xa1iniu. Taip pat buvo rasti dviej\xc5\xb3 \xc4\xafsiskverbim\xc5\xb3 \xc4\xaf kap\xc4\x85 po\xc5\xbeymiai. Pirmoji grup\xc4\x97 vagi\xc5\xb3 tikriausiai \xc4\xaf\xc4\x97jo i\xc5\xa1lau\xc5\xbeusi antspaudus. Po to pra\xc4\x97jimas buvo u\xc5\xbepiltas skalda, kurioje antroji grup\xc4\x97 vagi\xc5\xb3 i\xc5\xa1raus\xc4\x97 tunel\xc4\xaf, kur\xc4\xaf sargai v\xc4\x97liau irgi u\xc5\xbetais\xc4\x97. Pats faktas, kad vir\xc5\xa1 kapo buvo Ramzio VI kapo darbinink\xc5\xb3 lu\xc5\xa1nel\xc4\x97s, pastatytos beveik 200 met\xc5\xb3 v\xc4\x97liau, rodo, kad Tutanchamono kapas jau tuo metu buvo u\xc5\xbemir\xc5\xa1tas. Tik\xc4\x97tina, kad ka\xc5\xbekuriuo metu po retos li\xc5\xabties visos kapo \xc5\xbeymos buvo palaidotos po s\xc4\x85na\xc5\xa1omis._NEWLINE_Prie\xc5\xa1 valant pra\xc4\x97jim\xc4\x85 \xc4\xaf po\xc5\xbeemines patalpas buvo instaliuotas elektrinis ap\xc5\xa1vietimas. Lapkri\xc4\x8dio 26 d. buvo prasikasta iki antr\xc5\xb3j\xc5\xb3 kapo dur\xc5\xb3. Atidaryme dalyvavo H. Karteris, lordas Karnarvonas, jo dukt\xc4\x97 Evelin Herbert ir H. Karterio asistentas A. R. Kalenderis. I\xc5\xa1 prad\xc5\xbei\xc5\xb3 H. Karteris dur\xc5\xb3 vir\xc5\xa1uje pramu\xc5\xa1\xc4\x97 skyl\xc4\x99, patikrino su \xc5\xbevak\xc4\x97s liepsna i\xc5\xa1einan\xc4\x8dias dujas ir praplatin\xc4\x99s ang\xc4\x85 pa\xc5\xbevelg\xc4\x97 \xc4\xaf vid\xc5\xb3. Tuo metu lordas Karnarvonas paklaus\xc4\x97: \xe2\x80\x9eAr j\xc5\xabs matote k\xc4\x85 nors?\xe2\x80\x9c \xc4\xae tai H. Karteris atsak\xc4\x97: \xe2\x80\x9eNuostabius dalykus\xe2\x80\x9c.\n_START_SECTION_\nKapas\n_START_PARAGRAPH_\nAtidarius kap\xc4\x85 paai\xc5\xa1k\xc4\x97jo, kad prie\xc5\xa1kambaris buvo i\xc5\xa1 dalies i\xc5\xa1vogtas, skrynios tu\xc5\xa1\xc4\x8dios su i\xc5\xa1lau\xc5\xbetomis spynomis, ta\xc4\x8diau paties Tutanchamono palaidojimo ir lobyno kambariai buvo i\xc5\xa1lik\xc4\x99 taip, kaip faraono palaidojimo momentu. Pirmoji grup\xc4\x97 vagi\xc5\xb3 i\xc5\xa1sine\xc5\xa1\xc4\x97 auks\xc4\x85 ir papuo\xc5\xa1alus, bet paliko \xc5\xbeiedus. Antroji grup\xc4\x97 vagi\xc5\xb3 i\xc5\xa1grob\xc4\x97 brangiuosius tepalus. \xc4\xae kap\xc4\x85 veda 16 laipteli\xc5\xb3. Toliau seka apie 25 laipsni\xc5\xb3 kampu \xc5\xbeem\xc4\x97jantis koridorius be laipteli\xc5\xb3, pats kapas sudarytas i\xc5\xa1 4 kambari\xc5\xb3. Faraono mumija buvo daugiau nei 100\xc2\xa0kg sverian\xc4\x8diame auksiniame karste. Savo ruo\xc5\xbetu \xc5\xa1is karstas buvo \xc4\xafd\xc4\x97tas \xc4\xaf du medinius, inkrustuotus ir i\xc5\xa1puo\xc5\xa1tus karstus. Jie patalpinti akmeniniame sarkofage, kuris savo ruo\xc5\xbetu buvo keturiose, viena u\xc5\xbe kit\xc4\x85 didesn\xc4\x97se skryniose. Skrynios medin\xc4\x97s su aukso padengimu, i\xc5\xa1ardomos. Skrynios u\xc5\xbe\xc4\x97m\xc4\x97 beveik vis\xc4\x85 palaidojimo kambar\xc4\xaf, jas i\xc5\xa1ardyti ir i\xc5\xa1ne\xc5\xa1ti prireik\xc4\x97 24 dien\xc5\xb3. Tarp laidojimo kambario sienos dekoracij\xc5\xb3 buvo pavaizduota Tutanchamono laidojimo procesija, faraono Ajo, periman\xc4\x8dio vald\xc5\xbei\xc4\x85 i\xc5\xa1 Tutanchamono, deiv\xc4\x97s Nut, pasitinkan\xc4\x8dios Tutanchamon\xc4\x85 pomirtiniame pasaulyje,Tutanchamono susitikimo su Oziriu scenos ir scenos i\xc5\xa1 \xe2\x80\x9eMirusi\xc5\xb3j\xc5\xb3 knygos\xe2\x80\x9c. Visame komplekse tik palaidojimo kambario sienos buvo dekoruotos._NEWLINE_Kape rasta apie 5000 objekt\xc5\xb3, kuriuos suklasifikuoti ir apra\xc5\xa1yti prireik\xc4\x97 10 met\xc5\xb3. Garsiausias i\xc5\xa1 j\xc5\xb3 \xe2\x88\x92 auksin\xc4\x97 Tutanchamono mumijos kauk\xc4\x97. Dabar did\xc5\xbeioji dalis kapo artefakt\xc5\xb3 saugoma Egipto muziejuje Kaire. Daugelis j\xc5\xb3 priklaus\xc4\x97 ar buvo skirti kitiems faraonams su paskubomis nutrintais vardais ir u\xc5\xbera\xc5\xa1ytais Tutanchamono. Tutanchamono kapas yra ma\xc5\xbeiausias i\xc5\xa1 faraon\xc5\xb3 kap\xc5\xb3 Karali\xc5\xb3 sl\xc4\x97nyje. Tikima, kad tai nebuvo tikrasis faraono kapas ir jame jis palaidotas d\xc4\x97l ankstyvos ir netik\xc4\x97tos mirties nesp\xc4\x97jus paruo\xc5\xa1ti tikrojo. Jame nerasta reik\xc5\xa1ming\xc5\xb3 papirus\xc5\xb3 ir sien\xc5\xb3 dekoras gana skurdus \xc4\xafra\xc5\xa1ais, tad kapo radimas praturtino archeologij\xc4\x85 vertingais objektais, bet istori\xc5\xa1kai atskleid\xc4\x97 labai ma\xc5\xbeai apie to meto Senov\xc4\x97s Egipt\xc4\x85. Tutanchamono kapo lobiai 1967\xc2\xa0m. eksponuoti Pary\xc5\xbeiuje, 1972\xc2\xa0m. Londono Brit\xc5\xb3 muziejuje, 1973\xc2\xa0m. keturiuose TSRS miestuose ir trij\xc5\xb3 met\xc5\xb3 ture septyniuose JAV miestuose, sukeldami didel\xc4\xaf publikos susidom\xc4\x97jim\xc4\x85. Vien JAV parod\xc5\xb3 lankytoj\xc5\xb3 skai\xc4\x8dius vir\xc5\xa1ijo 7 milijonus. Tutanchamono mumija po tyrim\xc5\xb3 gr\xc4\x85\xc5\xbeinta \xc4\xaf savo kap\xc4\x85, kur dabar yra akmeniniame sarkofage su stikliniu pavir\xc5\xa1iumi ir viename i\xc5\xa1 originali\xc5\xb3 medini\xc5\xb3 karst\xc5\xb3..'